b'\n_START_ARTICLE_\nKo\xc4\x8devski zbor\n_START_PARAGRAPH_\nZbor odposlancev slovenskega naroda ali na kratko Ko\xc4\x8devski zbor je potekal v Ko\xc4\x8devju v tamkaj\xc5\xa1njem Sokolskem (danes \xc5\xa0e\xc5\xa1kovem) domu od 1. do 3. oktobra 1943, kmalu po septembrski kapitulaciji fa\xc5\xa1isti\xc4\x8dne Italije. Pod geslom \xc2\xbbNarod si bo pisal sodbo sam\xc2\xab, iz Cankarjevega dela Hlapci, se je zbralo 572 neposredno izvoljenih in 78 delegiranih predstavnikov Osvobodilne fronte.\n_START_SECTION_\nNamen zborovanja in volitve\n_START_PARAGRAPH_\nIzvr\xc5\xa1ni odbor OF (IO OF) je \xc5\xbeelel izvesti zbor odposlancev na osvobojenem ozemlju \xc5\xbee leta 1942, a mu je na\xc4\x8drte prekri\xc5\xbeala italijanska ofenziva na Dolenskem in Notranjskem.[i] _NEWLINE_Takoj po kapitulaciji fa\xc5\xa1isti\xc4\x8dne Italije 11. septembra 1943, so v \xc2\xa0Izvr\xc5\xa1nem odboru OF sklenili pripraviti \xc5\xa1ir\xc5\xa1i zbor odposlancev, ki bi jih od 20. do 25. septembra volili na splo\xc5\xa1nih volitvah na terenu, v podjetjih in v vojski (na terenu naj bi na vsakih 500 prebivalcev izvolili 1 poslanca, v vsakemu bataljonu pa po 2, izvolili naj bi jih v ustanovah Narodnoosvobodilne vojske \xe2\x80\x93 NOV).1 Volitve so bile javne, volilno pravico so imele tudi \xc5\xbeenske in vojaki._NEWLINE_Volitve, na katerih so izvolili 688 odposlancev, so potekale v 8 okro\xc5\xbejih Dolenjske in Notranjske ter v vojski.1 Na Primorskem jih je 25. septembra 1943 ustavila nem\xc5\xa1ka ofenziva.\n_START_SECTION_\nUdele\xc5\xbeenci\n_START_PARAGRAPH_\nZbora se je v takratnem Sokolskem domu v Ko\xc4\x8devju udele\xc5\xbeilo 572 izvoljenih in 78 delegiranih odposlancev.1 Poleg njih so bili na zboru tudi delegacije iz Ljubljane, Gorenjske, \xc5\xa0tajerske in ju\xc5\xbene Primorske, vidnej\xc5\xa1i funkcionarji Narodnoosvobodilne borbe (NOB) in gostje, \xc4\x8dlani delegacij Avnoja (Antifa\xc5\xa1isti\xc4\x8dni svet narodne osvoboditve Jugoslavije), ZAVNOH-a (Zemaljsko antifa\xc5\xa1isti\xc4\x8dko vije\xc4\x87e narodnog oslobo\xc4\x91enja Hrvatske), KPJ (Komunisti\xc4\x8dne partije Jugoslavije) in KP Hrvatske ter vodja britanske voja\xc5\xa1ke misije, major William M. Jones.\n_START_SECTION_\nPotek\n_START_PARAGRAPH_\nV no\xc4\x8di na 2. oktober so na prvi seji izvolili delovna telesa, poslu\xc5\xa1ali pozdravne nagovore gostov in gledali kulturni program._NEWLINE_Na 2. delovni seji (no\xc4\x8d na 3. oktober) so poslu\xc5\xa1ali pozdrave predstavnikov NOB iz nekaterih slovenskih pokrajin in poro\xc4\x8dili \xc4\x8dlanov IO OF Borisa Kidri\xc4\x8da in Edvarda Kardelja.1 Kidri\xc4\x8d je poro\xc4\x8dal o nastanku OF z raz\xc4\x8dlenitvijo na posamezna obdobja njenega razvoja.1 Za najpomembnej\xc5\xa1i uspeh dveletnega NOB je ozna\xc4\x8dil Narodnoosvobodilno vojsko Slovenije in Osvobodilno fronto slovenskega naroda.1 Kardelj je ozna\xc4\x8dil tri zna\xc4\x8dilnosti NOB: pripravljenost slovenskega ljudstva za boj, obstoj zavestnih subjektivnih sil za organiziranje in vodenje NOB ter pravilno osnovno na\xc4\x8delo pri njegovem usmerjanju.1 Nato je govoril o programu OF in njegovih najpomembnej\xc5\xa1ih dose\xc5\xbekih ter nalogah: mobilizacija v NOV, krepitev OF in ljudske oblasti, sistemati\xc4\x8dna organizacija narodnega gospodarstva in pomo\xc4\x8d obmo\xc4\x8djem, na katerih se NOB \xc5\xa1e ni mogel z lastnimi mo\xc4\x8dmi popolnoma razviti.1 Zbor je ozna\xc4\x8dil za enega najpomembnej\xc5\xa1ih mejnikov NOB, ker potrjuje pravilnost dotedanjega boja in predstavlja temelje za svobodno in demokrati\xc4\x8dno prihodnost slovenskega naroda.1 Po teh poro\xc4\x8dilih je razpravljalo 31 poslancev; obsojali so jugoslovansko begunsko vlado, zahtevali ve\xc4\x8djo zavezni\xc5\xa1ko gmotno pomo\xc4\x8d, odprtje druge fronte v Evropi, kazen za narodne izdajalce._NEWLINE_Na 3. (delovni) seji, v no\xc4\x8di na 4. oktober, so odposlanci najprej sprejeli sklep o splo\xc5\xa1ni mobilizaciji vseh ljudskih sil in gmotnih sredstev slovenskega naroda.1 Nato so poslu\xc5\xa1ali poro\xc4\x8dili \xc4\x8dlanov IO OF Zorana Poli\xc4\x8da in Marjana Breclja.1 Poli\xc4\x8d je prikazal razvoj ljudske oblasti, njenih organov in dejavnosti, navedel smernice za njihovo delovanje ter na\xc5\xa1tel nekaj njenih najpomembnej\xc5\xa1ih nalog.1 Brecelj je najprej prikazal dotedanja gospodarska prizadevanja OF, poudaril zasluge OF za ohranitev narodnega gospodarstva in o\xc4\x8drtal gospodarske, finan\xc4\x8dne in prehranske razmere na partizanskem svobodnem ozemlju.1 V razpravi po poro\xc4\x8dilih je 13 odposlancev obravnavalo teko\xc4\x8da upravna in gospodarska vpra\xc5\xa1anja._NEWLINE_Po pojasnilih Borisa Kidri\xc4\x8da in Josipa Rusa o vrhovnem organu OF in na\xc4\x8dinu njegove izvolitve oblasti na Slovenskem so odposlanci z javnim glasovanjem izvolili 120-\xc4\x8dlanski Plenum\xc2\xa0 ali Slovenski narodnoosvobodilno odbor (SNOO), potrdili IO OF ali Predsedstvo SNOO v njegovi dotedanji 10-\xc4\x8dlanski sestavi in izvolili 40-\xc4\x8dlansko delegacijo za novembrsko II. zasedanje Avnoja v bosanskem Jajcu (2 delegata je nato dolo\xc4\x8dil IO OF)._NEWLINE_Proti koncu seje si sprejeli razglas odbora s trditvijo, da je slovenski narod s tem \xc2\xbbvstopil v krog suverenih narodov\xc2\xab, s potrditvijo vstopa IO OF v Avnoj (januar 1943) in napovedjo neizprosnega boja proti nem\xc5\xa1kemu okupatorju.1 Sprejeli so tudi resolucijo z ugotovitvijo zaslug OF, obsodbo \xc2\xbbbele in plave garde\xc2\xab, potrditvijo dotedanjih ukrepov IO OF, izrazom hvale\xc5\xbenosti ruskemu narodu in zahtevo po odprtju 2. fronte._NEWLINE_Po sklepnih govorih Ivana Ribarja in Josipa Vidmarja ter uprizoritvi drame Mileta Klop\xc4\x8di\xc4\x8da Mati je zbor 4. oktobra kon\xc4\x8dal z delom.\n_START_SECTION_\nPomen\n_START_PARAGRAPH_\nZbor slovenskega naroda je bil najve\xc4\x8dje politi\xc4\x8dno zborovanje med 2. svetovno vojno in s svojim bolj deklarativnim kot konstitutivnim zna\xc4\x8dajem pomemben mejnik v razvoju NOB na Slovenskem.1 Nekateri zgodovinarji imajo Ko\xc4\x8devski zbor za prvi izvoljeni parlament v slovenski zgodovini in temelj slovenske dr\xc5\xbeavnosti. Zgoraj omenjeno Cankarjevo geslo je tudi na steni parlamentarne dvorane slovenske skup\xc5\xa1\xc4\x8dine, \xc4\x8deprav je bilo med prenovo leta 2001 delno po\xc5\xa1kodovano.'